Stellenbosch-bylmoorde: ‘Dís wat die aand gebeur het’Henri van Breda Dinsdag in die hof. Foto: Danie Keet/Eikestadnuus Die Nasionale Vervolgingsgesag (NVG) het Dinsdag buite die Stellenbosch-landdroshof vir die eerste keer besonderhede beskikbaar gemaak van wat glo presies die aand gebeur het toe ŉ egpaar en hul seun vermoor en hul dogter aangeval is. Henri van Breda, die seun wat van die moorde beskuldig word, het glo ná die moord op sy ouers en broer eers sy vriendin gebel, en toe sowat twee en ŉ half uur daarna die nooddienste en polisie ontbied. Eric Ntabazalila, woordvoerder van die NVG, het aan verslaggewers verduidelik luidens die akte van beskuldiging is daar die aand van 26 Januarie 2015 verhefde stemme van die Van Breda-woning in die De Zalze-gholflandgoed buite Stellenbosch gehoor. Volgens die akte het Henri op Dinsdag 27 Januarie 2015 omstreeks 04:24 sy vriendin gebel maar sy het nie geantwoord nie. Henri het glo om 04:27 ŉ Google-soektog gedoen vir noodnommers voor hy om 07:12 verskeie oproepe aan noodnommers gemaak het. Hy het glo om 07:38 weer sy vriendin gebel. Henri van Breda stap Dinsdag na die hofsaal. Foto: Danie Keet/Eikestadnuus Die staat voer aan dat die polisie omstreeks 07:15 van die voorval ingelig is en saam met die nooddienste na die toneel ontbied is. Martin (54), Teresa (55) en Rudi van Breda (22) is op die toneel dood verklaar. Marli van Breda (toe 16 jaar oud) is met lewensbedreigende beserings na ŉ nabygeleë hospitaal gehaas. ŉ Byl en ŉ kombuismes is op die toneel gevind en beamptes het daarop beslag gelê. “Die byl is waarskynlik gebruik in die aanval op die oorledenes. Die byl en mes kom uit die huis uit,” het Ntabazalila gesê. Volgens die staat was Henri op die toneel en hy het ŉ slaapbroek en wit sokkies aangehad. Daar was bloed op sy klere. Volgens die akte is die bloed op Henri se klere vir DNS-toetse gestuur en dit het positief getoets vir die DNS van die oorledenes. Henri het glo meswonde gehad, wat hy, volgens die staat, self toegedien het. Die staat voer aan dat daar geen teken van gedwonge toegang tot die Van Breda’s se huis was nie en dat niks tydens die voorval gesteel is nie. Die veiligheidsmaatskappy in die landgoed het glo ook nie tydens die tydperk ŉ verdagte in die landgoed opgemerk nie. Die staat beweer verder dat Henri aan die moordtoneel gepeuter het, homself leed aangedoen het en valse inligting aan die polisie verskaf het om hulle te mislei. Van Breda is Dinsdag in die Stellenbosch-landdroshof op borgtog van R100 000 vrygelaat nadat hy hom Maandag aan die polisie oorgegee het. Lees alle vorige berigte oor die De Zalze-moord op Maroela Media.